કોલંબો- ચીનના આર્થિક દેવા નીચે દબાયેલી શ્રીલંકા સરકારની ભારે ટીકા થઈ રહી છે. હવે શ્રીલંકાના વડાપ્રધાન રાનિલ વિક્રમસિંઘેએ કહ્યું છે કે, તેમને ભારત અને જાપાન પાસેથી વિદેશી રોકાણની જરુરિયાત છે. શ્રીલંકાના પીએમ રાનિલ વિક્રમસિંઘેએ ચીન સાથે કરવામાં આવેલા કરારનો બચાવ કર્યો હતો, જેમાં શ્રીલંકાએ પોતાનું મહત્વપૂર્ણ હંબનટોટા બંદર ચીનને 99 વર્ષ માટે લીઝ પર આપ્યું છે. આ કરારથી શ્રીલંકાને 1.1 અબજ ડોલરની રકમ મળી છે. વધુમાં શ્રીલંકાના વડાપ્રધાને કહ્યું કે, ‘અમે મોટી સંખ્યમાં વિદેશી રોકાણને શ્રીલંકામાં આમંત્રિત કરવા વિચાર કરી રહ્યાં છીએ. જેની શરુઆત ચીન, ભારત અને જાપાનથી કરવામાં આવશે’. ત્યારબાદ અન્ય દેશોને રોકાણ માટે આમંત્રિત કરવામાં આવશે.